Histamina

Histamina histidina aminoazidotik gorputzak sintetizatzen duen substantzia da, zenbait prozesu fisiologikotan parte hartzen duena. Besteak beste, erreakzio alergikotan, nerbio-bulkadaren transmisioan eta urdaileko fisiologian.

 Sintesia 

Histamina histidinaren deskarboxilazioaren ondorioz eratzen da.

Hipofisi eta hipotalamoaren neuronek ekoizten dute substantzia hau, eta baita mastozitoek eta granulozito basofiloek. Mastozitoak ehun konjuntiboan eta odol-hodietako endotelioan dauden zelulak dira, eta granulozito basofiloak leukozito mota bat.

 Funtzioak 

 alergia kasuetan zeregin oso garrantzitsua betetzen du, bera baita prozesu alergikoetan agertzen diren sintomen eragilea.
 urdaileko fisiologian ere parte hartzen du, azido klorhidriko eta urin gastrikoaren isurketa sustatuz.
 nerbio sistema zentralean neurotransmisore moduan jarduten du.

 Efektuak 

Histaminak efektu hauek eragiten ditu:

 kapilarren basodilatazioa
 gihar lisuen uzkurdura
 frekuentzia kardiakoaren areagotzea
 azido klorhidrikoaren isurketa (urdailean)
 arteria presioaren jaitsiera

 Histamina eta janari-intoxikazioak 

Janari-intoxikazioetako mota bat, arrainaren kontsumoarekin lotuta dagoena, histaminak eragindakoa da. Histaminak sortutako intoxikazioa egoera txarrean dagoen arraina jateagatik agertu ohi da. Arrainaren bakterio hondatzaileek histidina aminoazidoa -arrainean oso ugaria dena- histaminan eraldatzen dute, eta histamina horrek alergiaren sintomak eragiten ditu.

 Kanpo estekak 

Kategoria:Alergologia
Kategoria:Biomolekulak
Kategoria:Neurotransmisoreak
Kategoria:Janari-intoxikazioak
Kategoria:Amina biogenikoak
Kategoria:Immunoestimulanteak
Kategoria:Histamina
Kategoria:Imidazolak